U Haifi ubijeno 15, ranjeno 40 Izraelaca (2/12/01) - 2001-12-02
Predsjednik George Bush traži od Yassera Arafata da uhvati i kazni odgovorne
Petnaest ljudi je ubijeno, a gotovo 40 ranjeno u eksploziji bombe u izraelskom lučkom gradu Haifi. Do eksplozije je došlo u jednom autobusu, samo nekoliko sati nakon dva samoubilačka bombaška napada u Jeruzalemu, u kojima je poginulo 10, a ranjeno najmanje 170 osoba. Iz Jeruzalema izvješćuje Ross Dunn. Eksplozija koja se dogodila u središtu Haife, digla je autobus 100 metara u zrak, a njegovi ostaci su zatim oštetili drugi autobus koji je bio parkiran u blizini. Do eksplozije je došlo 12 sati nakon što su dvojica Palestinaca u centru Jeruzalema izvršila samoubilačke bombaške napade. Nakon napada, izraelske su snage sigurnosti danas izvršile raciju na Islamskom sveučilištu u Abu Disu – palestinskom mjestu na periferiji Jeruzalema. Tom je prilikom uhićeno devetoro Palestinaca za koje se vjeruju da su u srodstvu s dvojicom napadača-samoubojica koji su izvršili bombašku akciji u Jeruzalemu. Danas je nekoliko Palestinaca otvorilo vatru na automobile koji su prolazili nedaleko od židovskog naselja Alei Sinai, u sjevernom dijelu pojasa Gaze. Izraelski su vojnici, uz podršku tenkova, uzvratili vatru i ubili napadače. Predsjednik Bush je izjavio da palestinski čelnik Yasser Arafat mora učiniti sve što može kako bi otkrio odgovorne za najnovije samoubilačke bombaške napade u Izraelu. Kako izvješćuje Paula Wolfson, gospodin Bush je to rekao prije početka hitnog sastanka u Bijeloj kući s izraelskim premijerom Arielom Sharonom. Predsjednik je bombaške napade nazvao ubojstvima. "Predsjedatelj Arafat mora učiniti sve što je u njegovoj moći kako bi pronašao odgovorne za ubojstva nedužnih Izraelaca, te odgovorne mora izvesti pred lice pravde.” Gospodin Bush je rekao da su bombaške napade planirali ljudi koji žele onemogućiti mirovni proces na Srednjem istoku. Oni – naglasio je – neće uspjeti u ostvarenju tih namjera. "Ne smijemo dopustiti terorizmu da uništi izglede za mir na Srednjem istoku.” Prema ranijem planu, predsjednik Bush se trebao sastati s izraelskim premijerom u ponedjeljak. Razgovori o mirovnom prosecu se, medjutim, održavaju dan ranije zbog najnovijih dogadjaja – bombaških napada na civile u Jeruzalemu i Haifi.